KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse

2018/0203 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu esimesel lugemisel võetud seisukohta järgmiste õigusaktide vastuvõtmise kohta: Euroopa Parlamendi ja nõukogu määrus, millega muudetakse Euroopa Parlamendi ja nõukogu määrust (EÜ) nr 1393/2007 kohtu- ja kohtuväliste dokumentide liikmesriikides kättetoimetamise kohta tsiviil- ja kaubandusasjades (dokumentide kättetoimetamine), ja Euroopa Parlamendi ja nõukogu määrus, millega muudetakse nõukogu määrust (EÜ) nr 1206/2001 liikmesriikide kohtute vahelise koostöö kohta tõendite kogumisel tsiviil- ja kaubandusasjades



Käesolev teatis põhineb dokumentidel COM(2018) 378 (final) – 2018/0203(COD) ja COM(2018) 379 (final) – 2018/0204(COD)



1. Taust

Nõukogu määrusega (EÜ) nr 1393/2007 on sätestatud otsekanalid ja ühtsed menetlused dokumentide edastamiseks otse määratud pädevate asutuste vahel ühest liikmesriigist teise, et need teises liikmesriigis kätte toimetada. Määrus sisaldab teatavaid miinimumnõudeid seoses kaitseõiguste tagamisega (nt artiklid 8 ja 19) ning selles on esitatud ühtsed õigustingimused dokumentide otse üle piiride toimetamiseks, kasutades postiteenuseid.

Nõukogu määrus (EÜ) nr 1206/2001 liikmesriikide kohtute vahelise koostöö kohta tõendite kogumisel tsiviil- ja kaubandusasjades on oluline vahend Euroopa õigusalases koostöös, kuna nõude tõendamiseks kohtule piisavate tõendite esitamine on sageli otsustava tähtsusega. Määrusega loodi kogu ELi hõlmav süsteem tõendite kogumise taotluste vahetuks ja kiireks edastamiseks ja rahuldamiseks kohtute vahel ning sätestati täpsed eeskirjad selliste taotluste vormi ja sisu kohta.

ELi õigusalases tegevuskavas aastaks 2020 on rõhutatud, et liikmesriikide õigussüsteemide vastastikuse usalduse suurendamiseks tuleks uurida menetlusõiguse tugevdamise vajadust tsiviilasjades, näiteks seoses dokumentide kättetoimetamisega. ELi-sisese õigusalase koostöö raamistiku täiustamise eesmärk on ka kooskõlas komisjoni digitaalse ühtse turu strateegias püstitatud eesmärkidega. E-valitsuse kontekstis väljendatakse strateegias vajadust võtta rohkem meetmeid avaliku halduse (sealhulgas justiitshalduse) ajakohastamiseks, piiriülese koostalitusvõime saavutamiseks ja kodanikega suhtlemise lihtsustamiseks.

2017. aastal korraldas komisjon kooskõlas parema õigusloome suunistega õigusloome kvaliteedi ja tulemuslikkuse (REFIT) hindamise, et hinnata õigusaktide toimimist. Nimetatud hindamise tulemused näitasid, et viimasel ajal toimunud tehnoloogia arengu potentsiaali ei ole täielikult ära kasutatud. Riiklike IT-süsteemide koostalitlusvõime küsimuses jõuti mõjuhinnangus järeldusele, et selles kontekstis oleks ELi praegustele tulemustele ja õigusnormidele tuginedes võimalik saavutada väheste investeeringutega oluline edasiminek.

Seetõttu võttis komisjon oma 2018. aasta tööprogrammis kohustuse koostada ettepanekud määruste läbivaatamiseks.

Euroopa Parlamendile ja nõukogule ettepanekute edastamise kuupäev: 31. mai 2018 Euroopa Majandus- ja Sotsiaalkomitee arvamuste kuupäev: Euroopa Parlamendi seisukohtade kuupäev, esimene lugemine: Nõukogu seisukohtade vastuvõtmise kuupäev: 17. oktoober 2018 13. veebruar 2019 4. november 2020

2.Komisjoni ettepanekute eesmärk

Ettepanekute eesmärk on parandada vabadusel, turvalisusel ja õigusel rajaneva ala ning siseturu tõrgeteta toimimist, tõhustades ja kiirendades dokumentide piiriülest kättetoimetamist ja tõendite piiriülest kogumist. See saavutatakse määruste (EÜ) nr 1393/2007 ja (EÜ) nr 1206/2001 kohandamisega tehnika arenguga ja kasutades ära digiteerimise eeliseid. Algatused suurendavad õiguskindlust, aidates seeläbi vältida viivitusi ja põhjendamatuid kulusid kodanikele, ettevõtjatele ja riigiasutustele, ning kõrvaldavad puudused menetlusosaliste menetlusõiguste kaitses.

3.Märkused nõukogu seisukoha kohta

Institutsioonidevaheliste läbirääkimiste käigus suutis komisjon säilitada oma ettepanekute kõik olulised põhimõtted, eelkõige: taotluste elektroonilise edastamise kohustuslikkus mõlema õigusakti ühise põhielemendina, mille tulemuseks on teabevahetuse digiteerimine; võimalus toimetada dokumendid elektrooniliselt otse adressaadile ja muud eeskirjad, millega tagatakse videokonverentside laialdasem kasutamine tõendite piiriülesel kogumisel. Kolmepoolsetel kohtumistel leiti asjakohased lahendused kõigile tehnilistele küsimustele, sealhulgas e-CODEXile (online andmevahetus e-õiguskeskkonnas) viitamise viis, samuti kahele poliitilisele rakendusaktide tähtaegadega seotud küsimusele. Lahendused on kooskõlas komisjoni eesmärkide ja volitustega. Nõukogu seisukoha põhielemendid on järgmised: